《拟古》
元代·黄哲

鲁连天下士，夙蕴匡世才。却敌愧论赏，英声腾九垓。

燕昭市骏愧，乐毅趋风来。虎战跃中野，名成真壮哉。

仆本江海人，西登凤凰台。感此千古意，长吟屡兴哀。

朝经夷门市，夕醉高阳杯。挥戈拂倒影，羲轮为之回。

宝匣绚青莲，龙文拭轻埃。神光夜挥霍，按舞何嫌猜。

腾骧为君举，愿扫浮云开。

作者简介：（?—1375）元末明初广东番禺人，字庸之。元末，何真据岭南，开府辟士，哲与孙蕡、王佐、赵介、李德并受礼遇，称五先生。朱元璋建吴国，招徕名儒，拜翰林待制。明洪武初出知东阿县，剖决如流，案牍无滞。后判东平，以诖误得罪，得释归。后仍追治，被杀。尝构轩名听雪蓬，学者称雪蓬先生。工诗，有《雪蓬集》。